CELEX: 62013CJ0519
Rinviju għal deċiżjoni preliminari
Kooperazzjoni ġudizzjarja f’materji ċivili jew kummerċjali
Notifika ta’ dokumenti ġudizzjarji u extraġudizzjarji
Regolament (KE) Nru 1393/2007
Artikolu 8
Meta d-destinatarju jirrifjuta li jaċċetta dokument
Assenza ta’ traduzzjoni ta’ xi wieħed mid-dokumenti mibgħuta
Assenza tal-formola standard li tinsab fl-Anness II tal-imsemmi regolament
Konsegwenzi

It-talba għal deċiżjoni preliminari tirrigwarda l-interpretazzjoni tal-Artikolu 8 tar-Regolament (KE) Nru 1393/2007 tal-Parlament Ewropew u tal-Kunsill, tat-13 ta’ Novembru 2007, dwar is-servizz [in-notifika] fl-Istati Membri ta’ dokumenti ġudizzjarji u extra-ġudizzjarji fi kwistjonijiet ċivili jew kummerċjali (servizz [notifika] ta’ dokumenti) u li jħassar ir-Regolament tal-Kunsill (KE) Nru 1348/2000 (
ĠU L 324, p. 79
).
Din it-talba tressqet fil-kuntest ta’ seba’ tilwimiet bejn, minn naħa, Alpha Bank Cyprus Ltd (iktar ’il quddiem “Alpha Bank”), stabbiliment bankarju li għandu s-sede tiegħu f’Ċipru, u, min-naħa l-oħra, rispettivament, S. Dau Si, S. Towson, S. Cresswell, G. Cresswell, J. Gaskell, P. Gaskell, R. Wernham, T. Wernham, J. Zorani, R. Simpson, li għandhom ir-residenza permanenti tagħhom fir-Renju Unit (iktar ’il quddiem l-“intimati fil-kawża prinċipali”), kif ukoll Alpha Panareti Public Ltd, kumpannija Ċiprijotta li kienet garanti tas-self ipotekarju konkluż mis-seba’ partijiet intimati fil-kawża prinċipali, dwar il-pagament tal-bilanċ ta’ dan is-self.
Il-kuntest ġuridiku
Id-dritt tal-Unjoni
Il-premessi 2 u 6 sa 12 tar-Regolament Nru 1393/2007 jistabbilixxu fost oħrajn:
“(2)
Il-funzjonament xieraq tas-suq intern jimplika l-ħtieġa ta’ titjib u tħaffif fit-trasmissjoni tad-dokumenti ġudizzjarji u extra-ġudizzjarji fi kwistjonijiet civili jew kummerċjali għas-servizz [għan-notifika] bejn l-Istati Membri.
[…]
(6)
L-effiċjenza u l-ħeffa fi proċeduri ġudizzjarji fi kwistjonijiet ċivili jeħtieġu li d-dokumenti ġudizzjarji u extra-ġudizzjarji jiġu trasmessi b’mod dirett u mħaffef bejn il-korpi lokali maħtura mill-Istati Membri.
[…]
(7)
Il-ħeffa fit-trasmissjoni tiġġustifika l-użu ta’ kull mezz xieraq, sakemm jiġu osservati ċerti kondizzjonijiet dwar il-leġibilità u l-affidabilità tad-dokumenti li jaslu. Is-sigurtà fit-trasmissjoni teħtieġ li d-dokument li jkun ser jiġi trasmess ikun akkumpanjat minn formola standard li trid timtela’ bil-lingwa jew waħda mill-lingwi uffiċjali tad-destinazzjoni fejn is-servizz [in-notifika] ikun ser jitwettaq [tkun ser titwettaq], jew b’lingwa oħra aċċettata mill-Istat Membru konċernat.
(8)
Dan ir-Regolament m’għandux japplika għal servizz [notifika] ta’ dokument lir-rappreżentant awtorizzat tal-parti fl-Istat Membru fejn qed jitwettqu l-proċedimenti, indipendentement mill-post ta’ residenza ta’ dik il-parti.
(9)
Is-servizz [In-notifika] ta’ dokument għandu jitwettaq [għandha titwettaq] malajr kemm jista’ jkun, u fi kwalunkwe każ fi żmien xahar minn meta jkun wasal id-dokument għand l-aġenzija li tirċievi.
(10)
Sabiex tkun żgurata l-effettività ta’ dan ir-Regolament, il-possibbiltà tar-rifjut ta’ servizz [notifika] ta’ dokumenti għandha tiġi limitata għal sitwazzjonijiet eċċezzjonali.
(11)
Sabiex ikunu ffaċilitati t-trasmissjoni u s-servizz [n-notifika] ta’ dokumenti bejn l-Istati Membri, għandhom jintużaw il-formoli standard li jidhru fl-Annessi għal dan ir-Regolament.
(12)
L-aġenzija li tirċievi għandha tinforma lid-destinatarju bil-miktub permezz tal-formola standard li hu jew hi jistgħu jirrifjutaw li jaċċettaw id-dokument meta jkun innotifikat jew billi jirritornawh lill-aġenzija li tirċievi fi żmien ġimgħa jekk kemm-il darba d-dokument ma jkunx miktub b’lingwa li jifhem id-destinatarju jew inkella bil-lingwa jew waħda mill-lingwi uffiċjali tal-post tas-servizz [tan-notifika]. Din ir-regola għandha tapplika wkoll għas-servizz [notifika] sussegwenti ladarba d-destinararju jkun eżerċita d-dritt tiegħu li jirrifjuta. […] Għandu jkun stabbilit li s-servizz [n-notifika] tad-dokument irrifjutat jista’ jkun rrimedjat permezz tas-servizz [tan-notifika] lid-destinatarju ta’ traduzzjoni tad-dokument.”
L-Artikolu 1 ta’ dan ir-regolament, li jiddefinixxi l-kamp ta’ applikazzjoni tiegħu, jipprovdi, fil-paragrafu 1 tiegħu:
“Dan ir-Regolament għandu japplika fi kwistjonijiet ċivili u kummerċjali fejn dokument ġudizzjarju jew extra-ġudizzjarju jrid ikun trasmess minn Stat Membru għal ieħor għal servizz [notifika] hemmhekk. Dan m’għandux jinkludi, b’mod partikolari, kwistjonijiet fiskali, doganali jew amministrattivi jew ir-responsabbiltà ta’ l-Istat għal atti jew ommissjonijiet fl-eżerċiżżju ta’ l-awtorità ta’ l-Istat (‘acta iure imperii’).”
Bis-saħħa tal-Artikolu 2 tal-imsemmi regolament, l-Istati Membri jaħtru “aġenżiji li jibagħtu”, kompetenti biex jittrasmettu dokumenti ġudizzjarji jew extra-ġudizzjarji li jridu jkunu nnotifikati fi Stat Membru ieħor, kif ukoll l-“aġenżiji li jirċievu”, kompetenti biex jirċievu tali dokumenti minn Stat Membru ieħor.
L-Artikolu 4 tal-istess regolament jipprovdi:
“1.   Dokumenti ġudizzjarji għandhom ikunu trasmessi direttament u kemm jista’ jkun malajr bejn l-aġenziji maħtura skond l-Artikolu 2.
2.   It-trasmissjoni ta’ dokumenti […] bejn l-aġenziji li jibagħtu u l-aġenziji li jirċievu tista’ ssir bi kwalunkwe mezz xieraq, sakemm il-kontenut tad-dokument riċevut ikun fidil u konformi ma’ dak tad-dokument mibgħut u sakemm l-informazzjoni kollha ta’ ġo fih tkun tista’ tinqara faċilment.
3.   Id-dokument li għandu jiġi trasmess għandu jkun akkumpanjat minn talba mfassla bl-użu ta’ formola standard li tinsab fl-Anness I. Il-formola għandha timtela bil-lingwa uffiċjali ta’ l-Istat Membru indirizzat jew, jekk dak l-Istat Membru jkollu diversi lingwi uffiċjali, il-lingwa uffiċjali jew waħda mil-lingwi uffiċjali tal-post fejn ikun ser jitwettaq is-servizz [notifika], jew b’lingwa oħra li dak l-Istat Membru jkun indika bħala aċċettabbli għalih. […]
[…]”
L-Artikolu 5 tar-Regolament Nru 1393/2007 huwa fformulat kif ġej:
“1.   L-aġenzija li tibgħat għandha tavża lill-applikant li jkun għaddielha d-dokument għat-trasmissjoni li d-destinatarju jista’ jirrifjuta li jaċċetta d-dokument jekk dan ma jkunx miktub b’waħda mil-lingwi previsti fl-Artikolu 8.
2.   L-applikant għandu jħallas l-ispejjeż kollha tat-traduzzjoni qabel ma jintbagħat id-dokument […]”
Konformement mal-Artikolu 6(1) ta’ dan ir-regolament, hekk kif tirċievi dokument, l-aġenzija li tirċievi għandha, mill-iktar fis possibbli, u jkun xi jkun il-każ, fi żmien sebat ijiem minn meta jaslilha d-dokument, tibgħat irċevuta lill-aġenzija li tibgħat permezz tal-mezzi ta’ trasmissjoni l-iżjed mgħaġġla u bl-użu tal-formola standard li tinsab fl-Anness I.
L-Artikolu 7 tal-imsemmi regolament jipprovdi:
“1.   L-aġenzija li tirċievi għandha tinnotifika d-dokument hi stess jew tqabbad lil min jinnotifikah skond il-liġi ta’ l-Istat Membru indirizzat jew permezz ta’ metodu partikolari mitluba mill-aġenzija li tibgħat, ħlief jekkdak il-metodu ma jkunx kompatibbli mal-liġi ta’ dak l-Istat Membru.
2.   L-aġenzija li tirċievi għandha tieħu l-passi kollha meħtieġa biex twettaq is-servizz tad-dokument malajr kemm jista’ jkun, u jkun xi jkun il-każ, fi żmien xahar minn mindu jkun wasal għandha.[…]”
Skont l-Artikolu 8 tal-istess regolament, intitolat “Meta d-destinatarju jirrifjuta li jaċċetta dokument”:
“1.   L-aġenzija li tirċievi għandha tinforma lid-destinatarju, bl-użu tal-formola standard li tinsab fl-Anness II li jista’ jirrifjuta li jaċċetta d-dokument maħsub għan-notifika, jew fl-istess mument meta dan ikun innotifikat inkella billi jirritorna d-dokument lill-aġenzija li tirċievi fi żmien ġimgħa jekk id-dokument ma jkunx miktub b’waħda minn dawn il-lingwi li ġejjin, jew jekk ma jkollux miegħu traduzzjoni f’waħda minnhom:
(a)
lingwa li jifhimha d-destinatarju; jew
(b)
il-lingwa uffiċjali ta’ l-Istat Membru indirizzat jew, jekk dak l-Istat Membru jkollu diversi lingwi uffiċjali, il-lingwa uffiċjali jew waħda mil-lingwi uffiċjali tal-post fejn ikun irid isir is-servizz [tkun trid issir in-notifika].
2.   Meta l-aġenzija li tirċievi tkun infurmata li d-destinatarju qed jirrifjuta li jaċċetta d-dokument skond il-paragrafu 1, għandha tavża immedjatament lill-aġenzija li tibgħat permezz taċ-ċertifikat previst fl-Artikolu 10 u tibgħat lura t-talba u d-dokumenti li tagħhom tintalab traduzzjoni.
3.   Jekk id-destinatarju jkun irrifjuta li jaċċetta d-dokument skond il-paragrafu 1, is-servizz [in-notifika] tad-dokument jista’ jkun irrimedjat permezz ta’ servizz [notifika] lid-destinatarju skond id-dispożizzjonijiet ta’ dan ir-Regolament tad-dokument li miegħu jkollu traduzzjoni f’lingwa prevista fil-paragrafu 1. F’dak il-każ, id-data tas-servizz [tan-notifika] tad-dokument għandha tkun id-data li fiha d-dokument flimkien mat-traduzzjoni jkunu notifikati skond il-liġi ta’ l-Istat Membru indirizzat. Madankollu, fejn, skond il-liġi ta’ Stat Membru, dokument għandu jkun innotifikat f’perijodu partikolari, id-data li trid titqies fir-rigward ta’ l-applikant għandha tkun id-data tas-servizz [tan-notifika] tad-dokument oriġinali […]
[…]”
Il-formola standard li tinsab fl-Anness II tar-Regolament Nru 1393/2007 hija ppreżentata kif ġej:
Artikolu 10(1) tar-Regolament Nru 1393/2007 jipprovdi:
“Meta l-formalitajiet dwar is-servizz [in-notifika] tad-dokument ikunu tlestew, għandu jinħareġ ċertifikat ta’ tlestija ta’ dawk il-formalitajiet fil-formola standard li tinsab fl-Annes I u jiġi indirizzat lill-aġenzija li tibgħat […]”
L-Artikolu 19(1) ta’ dan ir-regolament jipprovdi li, meta ċitazzjoni jew dokument ekwivalenti kellhom ikunu trasmessi lil Stat Membru ieħor bil-għan ta’ servizz [notifika], u l-konvenut ma jkunx deher, is-sentenza ma tinqatax qabel ma jkun stabbilit li ċ-ċitazzjoni kienet innotifikata permezz ta’ metodu preskritt mil-liġi interna tal-Istat Membru indirizzat, jew id-dokument kien fil-fatt twassal lill-konvenut jew lir-residenza tiegħu b’mezz ieħor previst mill-imsemmi regolament, u li, f’kull wieħed minn dawn iż-żewġ każi, it-trasmissjoni kienet saret kmieni biżżejjed biex kien possibbli għall-konvenut jiddefendi ruħu.
Id-dritt Ċiprijott
L-Artikolu D.48 tal-Kodiċi ta’ Proċedura Ċivili jipprovdi fost oħrajn:
“12.   B’effett mid-data li ddaħħal hemmhekk, kull digriet huwa vinkolanti għall-persuna li talbet l-adozzjoni tiegħu kif ukoll għall-persuni kollha għall-istanzi li lilhom notifika tat-talba ġiet debitament innotifikata. Meta n-notifika tat-talba ma ġietx debitament innotifikata lil kwalunkwe mill-partijiet, l-imsemmi digriet huwa vinkolanti għaliha biss b’effett mid-data li fiha ġiet innotifikata b’kopja konformi mat-talba.
13.   Meta huwa nnotifikat, konformement ma’ dan il-kodiċi, digriet mogħti wara talba
ex parte
, it-talba
ex parte
hija nnotifikata flimkien miegħu, kif ukoll l-eventwali dikjarazzjoni ġuramentata mwaħħla magħhom.”
Il-kawża prinċipali u d-domandi preliminari
Mid-deċiżjoni tar-rinviju jirriżulta li Alpha Panareti Public Ltd biegħet lill-intimati fil-kawża prinċipali proprjetajiet li jinsabu fit-territorju Ċiprijott. Dawn il-proprjetajiet ġew akkwistati permezz ta’ kreditu ipotekarju mogħti minn Alpha Bank.
Għall-finijiet li jinkiseb il-pagament tal-bilanċ ta’ kull wieħed mill-krediti mogħtija, Alpha Bank assenja quddiem il-qorti Ċiprijotta kemm lill-intimati fil-kawża prinċipali kif ukoll lill-venditriċi, li kienet ikkostitwixxiet ruħha bħala garanti ta’ kull wieħed mill-krediti billi ipotekat il-proprjetajiet immobbli.
Peress li l-intimati fil-kawża prinċipali kellhom ir-residenza permanenti tagħhom fir-Renju Unit, il-qorti Ċiprijotta tal-ewwel istanzi tat, wara talba minn Alpha Bank, (talba
ex parte
), digriet dwar in-notifika lix-xerrejja, konformement mad-dispożizzjonijiet tar-Regolament Nru 1393/2007, tal-assenjazzjoni barra mit-territorju Ċiprijott.
Id-dokumenti segwenti ġew innotifikati lill-intimati fil-kawża prinċipali:
—
kopja ċċertifikata tal-assenjazzjoni u ta’ nota relatata hemm (“notice of writ”) bil-lingwa Griega u b’dik Ingliża;
—
kopja ċċertifikata tad-digriet ġudizzjarju li jawtorizza n-notifika barra minn Ċipru, bil-lingwa Griega biss, u,
—
kopja ċċertifikata tad-dikjarazzjoni ġuramentata tat-traduttriċi li tiċċertifika li t-traduzzjoni bil-lingwa Ingliża tal-att promotur tal-kawża kienet tikkorrispondi mal-oriġinal.
Filwaqt li jiddikjaraw li jidhru bla ħsara, l-intimati fil-kawża prinċipali ppreżentaw rwieħhom quddiem il-qorti Ċiprijotta tal-ewwel istanzi biex jitolbu l-annullament tan-notifika billi jargumentaw li din ma kinitx tissodisfa l-kundizzjonijiet stabbiliti fl-Artikolu 8 tar-Regolament Nru 1393/2007 u fl-Artikolu D.48, regola 13, tal-Kodiċi ta’ Proċedura Ċivili Ċiprijott, peress li ma ġewx innotifikati:
—
kopja tat-talba
ex parte
skont l-imsemmi Artikolu D.48, regola 13;
—
traduzzjoni bl-Ingliż tad-digriet relatat man-notifika barra minn Ċipru;
—
ċertifikazzjoni fuq il-formola standard kif imsemmija fl-Artikolu 8(1) tal-Regolament Nru 1393/2007, u
—
ittra ta’ spjegazzjoni dwar id-dokumenti li għandhom jiġu nnotifikati.
Mill-proċess għad-dispożizzjoni tal-Qorti tal-Ġustizzja jirriżulta li, fid-digriet ġudizzjarju msemmi iktar ’il fuq, li jawtorizza n-notifika tal-assenjazzjoni barra mit-territorju Ċiprijott u li ma kienx is-suġġett ta’ traduzzjoni, minn naħa, it-terminu impost lill-konvenuti biex jidhru quddiem il-qorti Ċiprijotta kien sensibbilment itwal minn dak indikat f’dan ir-rigward fiċ-ċitazzjoni. Min-naħa l-oħra, dan id-digriet kien jinkludi l-preċiżjoni li tipprovdi, jekk taħrika ma hijiex ippreżentata fit-terminu msemmi mill-imsemmi digriet, kull talba iktar tard kienet meqjusa li ġiet innotifikata lill-parti inkwistjoni peress li kopja tagħha kienet imwaħħla fuq il-bord tal-avviżi tat-Tribunal tar-reġjun ta’ Paphos (Eparchiako Dikastirio Paphos) matul iż-żmien ta’ ħamest ijiem.
Għalkemm Alpha Bank iwieġeb li n-notifika li huwa kien għamel f’dan il-każ kien regolari, peress li l-partijiet assenjati kienu ħadu konjizzjoni tal-eżistenza tal-azzjoni ġudizzjarja ppreżentata u l-għan tagħha, il-qorti Ċiprijotta tal-ewwel istanzi annullat din in-notifika billi kkunsidrat li l-ommissjonijiet ikkritikati mill-intimati fil-kawża prinċipali kienu jikkostitwixxu ksur kemm tad-dispożizzjonijiet tal-Kodiċi ta’ Proċedura Ċivili Ċiprijott kif ukoll dawk tar-Regolament Nru 1393/2007. Fil-fatt, id-destinatarji kienu mċaħħdin mill-possibbiltà li jieħdu konjizzjoni tal-kontenut tad-dokumenti kollha rilevanti u huma ma kinux ġew infurmati aħjar permezz tal-formola standard li tinsab fl-Anness II ta’ dan ir-regolament, tad-dritt tagħhom li jirrifjutaw li jirċievu d-digriet fil-lingwa Griega u mhux akkumpanjat bit-traduzzjoni bl-Ingliż.
Adita b’appell minn Alpha Bank, il-qorti tar-rinviju ddeċidiet li l-annullament tan-notifika li kienet ipproċediet lejha l-qorti tal-ewwel istanzi ma kinitx ġustifikata sakemm kienet ibbażata fuq il-ksur tad-dritt nazzjonali.
Il-qorti tar-rinviju tistaqsi madankollu fuq il-konsegwenzi f’dan il-każ tal-fatt li l-awtoritajiet kompetenti tar-Renju Unit ma kkunsidrawx utli li jinnotifikaw lill-intimati fil-kawża prinċipali l-formola standard kif imsemmija fl-Artikolu 8(1) tal-Regolament Nru 1393/2007 u li jidher fl-Anness II tiegħu.
Ċertament, l-imsemmi regolament huwa intiż li jibbilanċa d-drittijiet tal-partijiet li qed jagħmlu t-talba u l-konvenuta għall-finijiet li jiġi ggarantit id-dritt għal smigħ xieraq, b’mod li jkun importanti li l-konvenut kellu konjizzjoni sħiħa taċ-ċitazzjoni, iżda ma jidhirx li fil-kawżi prinċipali l-intimati fil-kawża prinċipali ġew leżi fid-drittijiet tagħhom, peress li huma preżenti fil-ħin quddiem il-qorti Ċiprijotta u li ma speċifikawx la n-natura u lanqas il-konsegwenzi konkreti tal-“qerq” li jallegaw li huma vittmi tiegħu. Madankollu, skont il-qorti tar-rinviju, ir-Regolament Nru 1393/2007 ma jispeċifikax liema dokumenti għandhom jiġu nnotifikati f’kull ċirkustanza. Barra minn hekk, l-imsemmija qorti tindika li l-Qorti tal-Ġustizzja għadha ma ddeċidietx fuq il-kwistjonijiet jekk n-notifika tal-formola standard li tinsab fl-Anness II ta’ dan ir-regolament hija meħtieġa fil-każijiet kollha u jekk l-ommissjoni ta’ din in-notifika twassal neċessarjament għall-annullament tal-proċedura.
F’dawn iċ-ċirkustanzi, il-Qorti Suprema tar-Repubblika ta’ Ċipru ddeċidiet li tissospendi l-proċeduri quddiemha u li tagħmel lill-Qorti tal-Ġustizzja d-domandi preliminari li ġejjin:
“1)
In-notifika tal-formola standard skont ir-Regolament (KE) Nru 1393/2007 hija meħtieġa fil-każijiet kollha jew jista’ jkun hemm eċċezzjonijiet?
2)
Fil-każ li jitqies li n-notifika hija meħtieġa fil-każijiet kollha, in-nuqqas tagħha f’din il-kawża jikkostitwixxi raġuni għall-invalidità tan-notifika?
3)
Jekk le, huwa konformi mal-ispirtu tar-Regolament (KE) Nru 1393/2007 li n-notifika ssir lill-avukat li qed jirrappreżenta konvenuti li qed jidhru taħt protest, li ntrabat f’dan is-sens mal-klijenti tiegħu jew hemm bżonn ta’ notifika ġdida skont il-proċedura prevista fir-Regolament (KE) Nru 1393/2007?”
Fuq id-domandi preliminari
Permezz tat-tliet domandi preliminari tagħha, li għandhom jiġu eżaminati flimkien, il-qorti tar-rinviju essenzjalment tistaqsi, jekk l-Artikolu 8 tar-Regolament Nru 1393/2007 għandu jiġi interpretat fis-sens li l-informazzjoni, permezz tal-formola standard li tinsab fl-Anness II ta’ dan ir-regolament, lid-destinatarju tad-dokument maħsub għan-notifika tad-dritt tiegħu li jirrifjuta li jirċievi dan id-dokument huwa meħtieġ fiċ-ċirkustanzi kollha u, jekk ikun il-każ, liema huma l-konsegwenzi legali li jirriżultaw mill-ommissjoni tal-informazzjoni permezz ta’ din il-formola.
Fuq in-natura obbligatorja tal-formola standard li tinsab fl-Anness II tar-Regolament Nru 1393/2007
Fir-rigward ta’ dan l-ewwel aspett imqajjem mid-domandi magħmula, kif ifformulati mill-ġdid, għandu jiġi kkonstatat li l-kliem tal-Artikolu 8 tar-Regolament Nru 1393/2007 ma jippermettux, bħala tali, li tingħata risposta hemmhekk validatament.
Il-portata tal-imsemmija dispożizzjoni għandha għaldaqstant tiġi ddeterminata billi tiġi ssostitwita fil-kuntest tagħha. Għal dan il-għan, għandhom jiġu eżaminati l-objettivi segwiti mir-Regolament Nru 1393/2007 kif ukoll is-sistema introdotta minnu u li fiha joqgħod l-Artikolu 8 tiegħu (ara, f’dan is-sens is-sentenza Weiss und Partner, C‑14/07,
EU:C:2008:264
, punt 45).
Għal dak li jikkonċerna, fl-ewwel lok, l-objettivi tar-Regolament Nru 1393/2007, għandu jiġi rrilevat li dan tal-aħħar, adottat abbażi tal-Artikolu 61(ċ) KE, għandu l-intenzjoni li jistabbilixxi, bħal ma tipprovdi l-premessa 2 tiegħu, mekkaniżmu ta’ notifika intra-Komunitarju ta’ dokumenti ġudizzjarji u extraġudizzjarji f’materji ċivili u kummerċjali, li għandu bħala għan il-funzjonament it-tajjeb tas-suq intern (ara s-sentenzi Alder, C‑325/11,
EU:C:2012:824
, punt 29, u Fahnenbrock
et
, C‑226/13,
EU:C:2015:383
, punt 40).
B’hekk, bl-għan tat-titjib tal-effiċjenza u l-ħeffa fi proċeduri ġudizzjarji u biex tiġi żgurata amministrazzjoni tajba tal-ġustizzja, l-imsemmi regolament jistabbilixxi l-prinċipju ta’ trażmissjoni diretta ta’ dokumenti ġudizzjarji u extraġudizzjarji bejn l-Istati Membri (ara s-sentenza Leffler, C‑443/03,
EU:C:2005:665
, punt 3), liema għandu bħala effett li jiġu ssemplifikati jew aċċelerati l-proċeduri. Dawn l-objettivi huma mfakkra fil-premessi 6 sa 8 tiegħu.
Madankollu, kif diġà ġie deċiż mill-Qorti tal-Ġustizzja f’diversi drabi, l-imsemmija għanijiet ma jistgħux jintlaħqu billi jiddgħajfu, b’xi mod jew ieħor, id-drittijiet tad-difiża tad-destinatarji tagħhom, li jirriżultaw mid-dritt għal smigħ xieraq, stabbilit fit-tieni paragrafu tal-Artikolu 47 tal-Karta tad-Drittijiet Fundamentali tal-Unjoni Ewropea u fl-Artikolu 6(1) tal-Konvenzjoni Ewropea għas-Salvagwardja tad-Drittijiet tal-Bniedem u tal-Libertajiet Fundamentali, iffirmata f’Ruma fl-4 ta’ Novembru 1950 (ara, fost oħrajn, is-sentenza Alder, C‑325/11,
EU:C:2012:824
, punt 35 u l-ġurisprudenza ċċitata).
F’dan ir-rigward, għandu jiġi żgurat mhux biss li d-destinatarju ta’ dokument jirċievi realment id-dokument inkwistjoni, iżda wkoll li jitqiegħed f’pożizzjoni li jieħu konjizzjoni kif ukoll li jifhem b’mod effettiv u komplet, is-sens u l-portata tal-azzjoni mibdija kontrih barra mill-pajjiż, b’tali mod li jista’ jinvoka validatament id-drittijiet tiegħu fl-Istat Membru li jibgħat [ara, f’dan is-sens, is-sentenza Alder, C‑325/11,
EU:C:2012:824
, punti 36 u 41, kif ukoll, b’analoġija fir-rigward tar-Regolament tal-Kunsill (KE) Nru 1348/2000, tad-29 ta’ Mejju 2000 dwar is-servizz [in-notifika] fl-Istati Membri ta’ dokumenti ġudizzjarji u extra-ġudizzjarji fi kwistjonijiet ċivili jew kummerċjali (ĠU Edizzjoni Speċjali bil-Malti, Kapitolu 19, Vol. 1, p. 227), li ppreċeda r-Regolament Nru 1393/2007, sentenza Weiss und Partner, C‑14/07,
EU:C:2008:264
, punti 64 u 73].
F’din il-perspettiva, għaldaqstant, ser ikun hemm lok li jiġi interpretat r-Regolament Nru 1393/2007 b’mod li jkun iggarantit, f’kull każ konkret, bilanċ ġust bejn l-interessi tal-applikant u dawk tal-konvenut, destinatarju tad-dokument, permezz ta’ konċiljazzjoni tal-objettivi tal-effikaċja u l-ħeffa tat-trażmissjoni tal-atti ta’ proċedura mar-rekwiżit li tiġi żgurata protezzjoni adegwata tad-drittijiet tad-difiża tad-destinatarju ta’ dawn id-dokumenti (ara s-sentenzi Weiss und Partner, C‑14/07,
EU:C:2008:264
, punt 48, kif ukoll Alder, C‑325/11,
EU:C:2012:824
, punt 36).
Fit-tieni lok, fir-rigward tas-sistema introdotta mir-Regolament Nru 1393/2007 sabiex jitwettqu dawn l-objettivi, għandu jiġi rrilevat li, kif jirriżulta mill-qari flimkien tal-Artikoli 2 u 4(1) ta’ dan ir-regolament, moqrija fid-dawl tal-premessa 6 tiegħu, it-trażmissjoni tad-dokumenti għandha ssir, bħala prinċipju, bejn l-“aġenziji li jibgħatu” u l-“aġenziji li jirċievu” maħtura mill-Istati Membri (ara s-sentenza Alder, C‑325/11,
EU:C:2012:824
, punt 30). B’applikazzjoni tal-Artikolu 4 tal-imsemmi regolament, id-dokumenti maħsuba għan-notifika huma trasmessi direttament u kemm jista’ jkun malajr, b’kull mezz xieraq, bejn l-aġenziji li jibagħtu u l-aġenziji li jirċievu.
Konformement mal-Artikolu 5(1) ta’ dan ir-regolament, hija l-aġenzija li tibgħat li għandha tavża lill-applikant fuq ir-riskju li d-destinatarju jista’ jirrifjuta li jaċċetta d-dokument jekk dan ma jkunx miktub b’waħda mil-lingwi previsti fl-Artikolu 8 tal-imsemmi regolament. Madankollu, huwa l-applikant li għandu jiddeċiedi jekk hemm lok li jagħmel traduzzjoni tad-dokument inkwistjoni, li barra minn hekk għandu jbati l-ispejjeż tagħha, konformement mal-Artikolu 5(2) ta’ dan l-istess regolament.
Inkwantu għall-aġenzija li tirċievi, huwa l-obbligu tagħha li tipproċedi effettivament għan-notifika tad-dokument lid-destinatarju, kif jipprevedi l-Artikolu 7 tar-Regolament Nru 1393/2007. F’dan il-kuntest, hija għandha, minn naħa, iżżomm informata l-aġenzija li tibgħat bl-elementi kollha rilevanti ta’ din it-tranżazzjoni billi tibgħat lura l-formola standard li tinsab fl-Anness I ta’ dan ir-regolament u, min-naħa l-oħra, konformement mal-Artikolu 8(1) tiegħu, iġġib għall-konjizzjoni tad-destinatarju li huwa jista’ jirrifjuta li jirċievi d-dokument jekk dan tal-aħħar ma huwiex ifformulat jew tradott f’waħda mil-lingwi msemmija f’din id-dispożizzjoni, jiġifieri jew lingwa li l-persuna kkonċernata tifhem, jew il-lingwa uffiċjali tal-Istat Membru li jirċievi jew, jekk ikun il-każ, waħda mil-lingwi uffiċjali tal-post fejn wieħed għandu jipproċedi għan-notifika, lingwi li d-destinatarju huwa mistenni li jrażżan. Meta tali rifjut huwa effettivament oppost minn dan tal-aħħar, huwa l-obbligu tiegħu barra minn hekk, bis-saħħa tal-paragrafi 2 u 3 tal-istess artikolu, li għandu javża immedjatament lill-aġenzija li tibgħat u jibgħat lura t-talba u d-dokument li tagħhom tintalab traduzzjoni.
Min-naħa l-oħra, l-imsemmija aġenziji ma jistgħux jieħdu deċiżjoni fuq domandi ta’ natura sostanzjali, bħal dawk li ssir taf liema lingwa jew lingwi d-destinatarju tad-dokument jifhem u jekk id-dokument għandu jew le li jkollu miegħu traduzzjoni f’waħda mil-lingwi indikati fl-Artikolu 8(1) tar-Regolament Nru 1393/2007.
Kull interpretazzjoni oħra hija fil-fatt ta’ natura li tqajjem problemi legali li jistgħu jiġġeneraw litigazzjoni li ddewwem u trendi iktar diffiċli l-proċedura ta’ trażmissjoni tad-dokumenti ta’ Stat Membru lil ieħor.
Fil-kawżi prinċipali, madankollu jirriżulta mill-proċess sottomess lill-Qorti tal-Ġustizzja li l-aġenzija li tirċievi kkunsidrat li d-digriet li jawtorizza n-notifika tad-dokument barra mill-pajjiż ma kellux ikun is-suġġett ta’ traduzzjoni u minn dan iddeduċiet li ma kellhiex tehmeż mad-dokument inkwistjoni l-formola standard li tinsab fl-Anness II tar-Regolament Nru 1393/2007.
Madankollu, dan ir-regolament ma jagħti lill-aġenzija li tirċievi ebda setgħa biex tevalwa jekk iċ-ċirkustanzi li fihom id-destinatarju ta’ dokument jista’ jirrifjuta li jirċivih, jinsabu fl-Artikolu 8(1) tiegħu huma ssodisfatti jew le.
Għall-kuntrarju, huwa l-obbligu tal-unika qorti nazzjonali adita fl-Istat Membru li jibgħat li tieħu deċiżjoni fuq id-domandi ta’ din in-natura, peress li jipprekludu l-applikant u l-konvenut.
F’dan ir-rigward, wara li bdiet il-proċedura ta’ notifika billi ġie determinat id-dokument jew id-dokumenti rilevanti għal dan l-effett, din il-qorti ser tiddeċiedi biss wara li d-destinatarju ta’ dokument effettivament irrifjuta li jirċivih minħabba li ma huwiex ifformulat f’lingwa li jifhem jew mistenni li jifhem. Għaldaqstant, l-imsemmija qorti ser titwassal li tivverifika, għat-talba tal-applikant, jekk tali rifjut kien iġġustifikat jew le (ara, b’analoġija, is-sentenza Weiss und Partner, C‑14/07,
EU:C:2008:264
, punt 85). Għal dan il-għan, ser ikollha tqis debitament l-elementi kollha tal-proċess biex, minn naħa, tistabbilixxi l-konoxxenzi lingwistiċi tad-destinatarju tad-dokument (ara s-sentenza Weiss und Partner, C‑14/07,
EU:C:2008:264
, punt 80) u, min-naħa l-oħra, tiddeċiedi jekk, fid-dawl tan-natura tad-dokument li jirrigwardah, traduzzjoni ta’ dan tal-aħħar huwa meħtieġ.
B’mod definittiv, l-imsemmija qorti ser ikollha, f’kull każ f’dan il-każ, tiżgura li d-drittijiet rispettivi tal-partijiet ikkonċernati huma protetti b’mod ibbilanċjat, billi jitqiegħed f’ekwilibriju l-objettiv tal-effikaċja u tal-ħeffa tan-notifika fl-interess tal-applikant u dak tal-protezzjoni effettiva tad-drittijiet tad-difiża fil-konfront tad-destinatarju.
Peress li dan ġie speċifikat, għandu jingħad ukoll, fir-rigward tas-sistema, li din tal-aħħar tipprevedi wkoll l-użu ta’ żewġ formoli standard li jidhru, rispettivament, fl-Annessi I u II tiegħu.
F’dan ir-rigward, għandu jiġi speċifikat, minn naħa, li r-Regolament Nru 1393/2007 ma jinkludi ebda eċċezzjoni għall-użu ta’ dawn il-formoli.
Għall-kuntrarju, kif jirriżulta mill-premessa 11 ta’ dan l-istess regolament, “għandhom jintużaw” il-formoli standard previsti minnu peress li jikkontribwixxu, fl-osservanza tad-drittijiet rispettivi tal-partijiet ikkonċernati u kif din tirriżulta mill-premessa 7 tar-Regolament Nru 1393/2007, biex tissimplifika u trendi iktar trasparenti l-proċedura ta’ trażmissjoni tad-dokumenti, li b’hekk tiggarantixxi kemm il-leġibbiltà tagħhom kif ukoll is-sigurtà fit-trasmissjoni tagħhom.
Min-naħa l-oħra, l-imsemmija formoli jikkostitwixxu, kif tindika l-premessa 12 ta’ dan ir-regolament, strumenti li permezz tagħhom id-destinatarji huma informati bil-fakultà li għandhom li jirrifjutaw li jirċievu d-dokument innotifikat.
Huwa fid-dawl ta’ dawn il-kunsiderazzjonijiet li għandha tiġi ddeterminata l-portata eżatta li għandha tingħaraf fil-formola standard li tinsab fl-Anness II tar-Regolament Nru 1393/2007 u, konsegwentement, fl-Artikolu 8(1) tiegħu, li jsemmi n-notifika tal-imsemmija formola lid-destinatarju tad-dokument.
F’dan ir-rigward, kif jirriżulta mill-istess kliem tat-titolu u tal-kontenut tal-imsemmija formola, il-fakultà li jiġi rrifjutat id-dokument innotifikat, kif previst fl-imsemmi Artikolu 8(1) hija kklassifikata bħala “dritt” tad-destinatarju ta’ dan id-dokument.
Madankollu, sabiex dan id-dritt mogħti mil-leġiżlatur tal-Unjoni Ewropea jkun jista’ effettivament jipproduċi l-effetti tiegħu, għandu jinġieb bil-miktub għall-konjizzjoni tad-destinatarju tad-dokument. Fis-sistema introdotta mir-Regolament Nru 1393/2007, din l-informazzjoni hija pprovduta lilu permezz tal-formola standard li tinsab fl-Anness II tar-Regolament Nru 1393/2007, bl-istess mod li l-applikant huwa, mill-bidu tal-proċedura, informat permezz tal-formola standard li tinsab fl-Anness I ta’ dan ir-regolament tal-eżistenza ta’ dan id-dritt fil-konfront tad-destinatarju tad-dokument.
Minn dan jirriżulta li għandu jiġi kkunsidrat li l-Artikolu 8(1) tar-Regolament Nru 1393 jinkludi żewġ dikjarazzjonijiet ċertament marbutin, iżda madankollu distinti, jiġifieri, minn naħa, id-dritt materjali tad-destinatarju tad-dokument li jirrifjuta li jirċievi dan, minħabba biss li ma huwiex ifformulat jew għandu miegħu traduzzjoni f’lingwa li mistenni li jifhem u, min-naħa l-oħra l-informazzjoni formali tal-eżistenza tal-imsemmi dritt miġjub għall-konjizzjoni tiegħu mill-aġenzija li tirċievi. Fi kliem ieħor u kontrarjament għal dak li l-aġenzija li tirċievi tidher li ammettiet fil-kawżi prinċipali, il-kundizzjoni relatata mas-sistema lingwistika tad-dokument jirreferi mhux għall-informazzjoni tad-destinatarju mill-aġenzija li tirċievi, iżda esklużivament għad-dritt ta’ rifjut irriżervat għal dan tal-aħħar.
Barra minn hekk, il-formola standard li tinsab fl-Anness I ta’ dan ir-regolament tagħmel distinzjoni netta bejn dawn iż-żewġ aspetti, billi tagħmel riferiment, fir-rubriki differenti, għall-informazzjoni bil-miktub lid-destinatarju tad-dokument tad-dritt tiegħu li jirrifjuta li jirċievi dan u għall-eżerċizzju effettiv ta’ dan id-dritt.
F’dawn iċ-ċirkustanzi, jidher li r-rifjut stess huwa ċertament ċarament ikkundizzjonat, fis-sens li d-destinatarju tad-dokument jista’ validatament jagħmel użu minnu biss fl-ipoteżi fejn id-dokument inkwistjoni ma huwiex ifformulat jew għandu miegħu traduzzjoni jew f’lingwa li jifhem, jew bil-lingwa uffiċjali tal-Istat Membru li jirċievi jew, jekk dak l-Istat Membru jkollu diversi lingwi uffiċjali, fil-lingwa uffiċjali jew waħda mil-lingwi uffiċjali tal-post fejn tkun ser titwettaq in-notifika (ara, f’dan is-sens, il-premessa 10 tar-Regolament Nru 1393/2007). Kif dan jirriżulta mill-punt 42 ta’ din is-sentenza, huwa l-obbligu definittiv tal-qorti adita li tiddeċiedi jekk din il-kundizzjoni hijiex issodisfatta, billi tivverifika jekk ir-rifjut oppost mid-destinatarju tad-dokument kien iġġustifikat jew le.
Xorta jibqa’ l-fatt li l-eżerċizzju ta’ dan id-dritt ta’ rifjut jippreżumi li d-destinatarju tad-dokument ġie debitament informat, minn qabel u bil-miktub, tal-eżistenza tad-dritt tiegħu.
Għaldaqstant, l-aġenzija li tirċievi, meta għandha tinnotifika d-dokument hi stess jew tqabbad lil min jinnotifikah lid-destinatarju tiegħu, hija marbuta, f’kull każ, li tehmeż mad-dokument inkwistjoni l-formola standard li tinsab fl-Anness II tar-Regolament Nru 1393/2007 li tinforma lil dan id-destinatarju bid-dritt tiegħu li jirrifjuta li jirċievi dan id-dokument.
Għandu wkoll jiġi speċifikat li tali obbligu ma joħloqx diffikultajiet partikolari għall-aġenzija li tirċievi, ladarba huwa biżżejjed li din l-aġenzija tehmeż mad-dokument innotifikat it-test stampat minn qabel kif previst mill-imsemmi regolament f’kull lingwa uffiċjali tal-Unjoni.
B’hekk, l-interpretazzjoni hawn fuq hija ta’ natura kemm li tiggarantixxi t-trasparenza billi tqiegħed id-destinatarju f’pożizzjoni li jieħu konjizzjoni tal-estenzjoni tad-drittijiet tiegħu u li tippermetti applikazzjoni uniformi tar-Regolament Nru 1393/2007 (ara, b’analoġija, is-sentenzi Leffler, C‑443/03,
EU:C:2005:665
, punt 46, kif ukoll Weiss und Partner, C‑14/07,
EU:C:2008:264
, punt 60), mingħajr ma twassal għal ebda dewmien fit-trażmissjoni ta’ dan id-dokument, iżda, għall-kuntrarju, billi tikkontribwixxi għas-simplifikazzjoni u għall-faċilitazzjoni tiegħu.
Għaldaqstant, għandu jiġi kkunsidrat li l-aġenzija li tirċievi hija marbuta, f’kull ċirkustanzi u mingħajr ma għandha f’dan ir-rigward marġni ta’ diskrezzjoni, li tinforma lid-destinatarju ta’ dokument bid-dritt tiegħu li jirrifjuta li jirċievi dan, billi tuża sistematikament għal dan il-għan il-formola standard li tinsab fl-Anness II tar-Regolament Nru 1393/2007.
Fuq il-konsegwenzi tal-ommissjoni tal-informazzjoni permezz tal-formola standard li tinsab fl-Anness II tar-Regolament Nru 1393/2007.
Fir-rigward ta’ dan it-tieni aspett imqajjem mid-domandi preliminari, kif ifformulati mill-ġdid, għandu jiġi rrilevat li l-Artikolu 8 tar-Regolament Nru 1393/2007, dwar ir-rifjut li wieħed jirċievi d-dokument, ma jinkludix dispożizzjonijiet li jirrigwardaw il-konsegwenzi legali li jirriżultaw mill-assenza ta’ informazzjoni lid-destinatarju ta’ dokument, permezz tal-formola standard li tinsab fl-Anness II tar-Regolament Nru 1393/2007, tad-dritt tiegħu li jirrifjuta li jirċievi din.
Barra minn hekk, ma jirriżulta mill-ebda dispożizzjoni ta’ dan ir-regolament li tali assenza twassal għall-annullament tal-proċedura tan-notifika.
Barra minn hekk, fir-rigward tal-konsegwenzi tar-rifjut tad-destinatarju ta’ dokument li jirċievi dan tal-aħħar, minħabba li dan id-dokument ma kellux miegħu traduzzjoni f’lingwa li jifhem jew f’lingwa uffiċjali tal-Istat Membru li jirċievi, il-Qorti tal-Ġustizzja diġà kkunsidrat, fir-rigward tar-Regolament Nru 1348/2000 li ġie qabel ir-Regolament Nru 1393/2007, li kien hemm lok mhux li tingħata deċiżjoni dwar l-annullament tal-proċedura, iżda li tippermetti, min-naħa l-oħra, lill-mittenti li jkollu l-possibbiltà li jirrimedja l-assenza tad-dokument meħtieġ billi jibgħat it-traduzzjoni mitluba (ara, f’dan is-sens, is-sentenza Leffler, C‑443/03,
EU:C:2005:665
, punti 38 u 53).
Ir-Regolament Nru 1393/2007 issa stabbilixxa dan il-prinċipju fl-Artikolu 8(3) tiegħu.
Madankollu, għandha tinżamm soluzzjoni simili fl-ipoteżi fejn l-aġenzija li tirċievi naqset milli tittrażmetti lid-destinatarju ta’ dokument il-formola standard li tinsab fl-Anness II ta’ dan ir-regolament tal-aħħar.
Fil-fatt, l-ommissjoni tal-imsemmija formola standard u r-rifjut li wieħed jirċievi dokument minħabba n-nuqqas ta’ traduzzjoni xierqa huma marbutin mill-qrib sa fejn, f’dawn iż-żewġ sitwazzjonijiet, tista’ tiġi ppreġudikata l-proċedura, mid-destinatarju ta’ tali dokument, tad-dritt tiegħu li jirrifjuta li jirċievi d-dokument inkwistjoni.
Għaldaqstant, jidher xieraq li jitqies li għal dawn iż-żewġ sitwazzjonijiet għandhom jiġu applikati konsegwenzi legali identiċi.
Barra minn hekk, id-deċiżjoni tal-annullament jew tad-dokument li għandu jiġi nnotifikat jew inkella tal-proċedura tan-notifika hija inkompatibbli mal-objettiv segwit mir-Regolament Nru 1393/2007, li jikkonsisti li jiġi previst metodu ta’ trażmissjoni diretta, mgħaġġla u effettiva bejn l-Istati Membri tad-dokumenti fil-qasam ċivili u kummerċjali.
F’dawn iċ-ċirkustanzi, għandu jkun possibbli li wieħed jirrimedja għall-ommissjoni tal-informazzjoni permezz tal-formola standard li tinsab fl-Anness II tar-Regolament Nru 1393/2007.
Għal dawk li huma l-modalitajiet ta’ tali soluzzjoni, għandu jitfakkar li jeżistu biss żewġ ċirkustanzi li fihom in-notifika ta’ dokument ġudizzjarju bejn l-Istati Membri ma taqax taħt il-kamp ta’ applikazzjoni tar-Regolament Nru 1393/2007: minn naħa, meta d-domiċilju jew il-post ta’ soġġorn abitwali tad-destinatarju ma huwiex magħruf u, min-naħa l-oħra, meta dan tal-aħħar ikun innomina rappreżentant b’mandat fl-Istat fejn tiżvolġi l-proċedura ġudizzjarja (ara s-sentenza Alder, C‑325/11,
EU:C:2012:824
, punt 24).
Min-naħa l-oħra, fl-ipoteżijiet tagħhom, ġaladarba d-destinatarju ta’ dokument ġudizzjarju jirrisjedi fit-territorju ta’ Stat Membru ieħor, in-notifika ta’ dan id-dokument taqa’ neċessarjament taħt il-kamp ta’ applikazzjoni tal-imsemmi regolament, u għaldaqstant għandha, hekk kif jipprovdi l-Artikolu 1(1) tiegħu, issir b’mezzi stabbiliti mir-regolament innifsu għal dan il-għan (ara s-sentenza Alder, C‑325/11,
EU:C:2012:824
, punt 25).
Konsegwentement, wieħed għandu jirrikorri għall-uniku Regolament Nru 1393/2007 sabiex jirrimedja għal ommissjoni bħal dik fil-kawża prinċipali.
Din is-soluzzjoni hija barra minn hekk ikkorroborata mill-bżonn ta’ applikazzjoni uniformi tal-imsemmi regolament (ara, f’dan is-sens, is-sentenza Weiss und Partner, C‑14/07,
EU:C:2008:264
, punt 60 kif ukoll il-ġurisprudenza ċċitata).
F’sitwazzjoni bħal dik tal-kawżi prinċipali, ser ikun l-obbligu għaldaqstant tal-aġenzija li tirċievi li tipproċedi mingħajr dewmien għall-informazzjoni lid-destinatarji tad-dokument tad-dritt tagħhom li jirrifjutaw li jirċievu dan tal-aħħar, billi titrażmettilhom, b’applikazzjoni tal-Artikolu 8(1) tar-Regolament Nru 1393/2007, il-formola standard li tinsab fl-Anness II ta’ dan ir-regolament.
Għandu jingħad ukoll li, fl-ipoteżi fejn, wara din l-informazzjoni, id-destinatarji kkonċernati jagħmlu użu tad-dritt tagħhom li jirrifjutaw li jirċievu d-dokument inkwistjoni, huwa l-obbligu tal-qorti nazzjonali adita fl-Istat Membru li jibgħat li tiddeċiedi jekk tali rifjut, fid-dawl tal-elementi kollha ta’ dan il-każ, huwa ġġustifikat jew le, kif dan huwa espost fil-punti 41 sa 43 ta’ din is-sentenza.
Fl-ipoteżi fejn din il-qorti tikkonkludi l-fondatezza tar-rifjut li wieħed jirċievi d-dokument inkwistjoni, il-verżjoni tradotta tiegħu għandha wkoll tkun sottomessa għad-destinatarji, skont il-modalitajiet previsti mir-Regolament Nru 1393/2007 u, fost oħrajn, l-Artikolu 8(3) tiegħu.
Min-naħa l-oħra, ir-Regolament Nru 1393/2007 ma jipprevedix li n-notifika ta’ dokument jista’ jiġi validatament magħmul lill-aġenti tad-destinatarji li aċċettaw li jidhru bla ħsara quddiem il-qorti adita fl-Istat Membru li jibgħat, għall-finijiet biss li jikkontestaw ir-regolarità tal-proċedura.
Għaldaqstant, għandu jiġi kkunsidrat li ċ-ċirkustanza li l-aġenzija li tirċievi, meta tipproċedi bin-notifika ta’ dokument lid-destinatarju tagħha, ma tehmiżx il-formola standard li tinsab fl-Anness II tar-Regolament Nru 1393/2007, tikkostitwixxi mhux motiv tal-annullament tal-proċedura, iżda ommissjoni li għandha tiġi rregolarizzata konformement mad-dispożizzjonijiet iddikjarati minn dan ir-regolament.
Fid-dawl tal-kunsiderazzjonijiet preċedenti kollha, it-tweġiba għat-tliet domanda tal-qorti tar-rinviju għandha tkun li r-Regolament Nru 1393/2007 għandu jiġi interpretat fis-sens li:
—
l-aġenzija li tirċievi hija obbligata, fiċ-ċirkustanzi kollha u mingħajr ma jkollha f’dan ir-rigward marġni ta’ diskrezzjoni, li tinforma lid-destinatarju ta’ dokument bid-dritt tiegħu li jirrifjuta li jirċievi dan, billi tuża sistematikament għal dan il-għan il-formola standard li tinsab fl-Anness II ta’ dan ir-regolament, u
—
iċ-ċirkustanza li din l-aġenzija, meta tipproċedi bin-notifika ta’ dokument lid-destinatarju tiegħu, ma tehmiżx il-formola standard li tinsab fl-Anness II tar-Regolament Nru 1393/2007, tikkostitwixxi mhux motiv tal-annullament tal-proċedura, iżda ommissjoni li għandha tiġi rregolarizzata konformement mad-dispożizzjonijiet iddikjarati minn dan ir-regolament.
Fuq l-ispejjeż
Peress li l-proċedura għandha, fir-rigward tal-partijiet fil-kawża prinċipali, in-natura ta’ kwistjoni mqajma quddiem il-qorti tar-rinviju, hija din il-qorti li tiddeċiedi fuq l-ispejjeż. L-ispejjeż sostnuti għas-sottomissjoni tal-osservazzjonijiet lill-Qorti tal-Ġustizzja, barra dawk tal-imsemmija partijiet, ma jistgħux jitħallsu lura.

Għal dawn il-motivi, Il-Qorti tal-Ġustizzja (L-Ewwel Awla) taqta’ u tiddeċiedi:

Ir-Regolament (KE) Nru 1393/2007 tal-Parlament Ewropew u tal-Kunsill, tat-13 ta’ Novembru 2007, dwar is-servizz fl-Istati Membri ta’ dokumenti ġudizzjarji u extra-ġudizzjarji fi kwistjonijiet ċivili jew kummerċjali (servizz [notifika] ta’ dokumenti) u li jħassar ir-Regolament tal-Kunsill (KE) Nru 1348/2000 għandu jiġi interpretat fis-sens li:

—
l-aġenzija li tirċievi hija obbligata, fiċ-ċirkustanzi kollha u mingħajr ma jkollha f’dan ir-rigward marġni ta’ diskrezzjoni, li tinforma lid-destinatarju ta’ dokument bid-dritt tiegħu li jirrifjuta li jirċievi dan, billi tuża sistematikament għal dan il-għan il-formola standard li tinsab fl-Anness II ta’ dan ir-regolament, u

—
iċ-ċirkustanza li din l-aġenzija, meta tipproċedi bin-notifika ta’ dokument lid-destinatarju tiegħu, ma tehmiżx il-formola standard li tinsab fl-Anness II tar-Regolament Nru 1393/2007, tikkostitwixxi mhux motiv tal-annullament tal-proċedura, iżda ommissjoni li għandha tiġi rregolarizzata konformement mad-dispożizzjonijiet iddikjarati minn dan ir-regolament.

Firem
(
*1
)	Lingwa tal-kawża: il-Grieg.
(
)	Skont il-metodu l-ġdid ta’ ċitazzjoni deċiż mill-Awla Manja tal-Qorti tal-Ġustizzja.